《赋秀远堂》
宋代·赵德孺

翰林李谪仙，埋骨青山下。平生爱此山，老去终不舍。

放逐鹓鹭行，追随鸡黍社。文采今尚存，英风满松槚。

寥寥五百年，好尚世所寡。韩子荆州后，为求袭良冶。

乃祖当时辈，异代同潇洒。结堂山之阳，真趣非少假。

秀色来天外，远势包平野。烟岚浮翠黛，揽之不容把。

徜徉盘谷游，屡请秣吾马。时无谪仙人，登临谁赋者。

九原如可作，一奠招魂斝。

作者简介：赵德孺，名不详。与李之仪同时，之仪称之为太傅（《姑溪居士前集》卷二）。今录诗二首。